**РЕПУБЛИКА СРБИЈА**

**НАРОДНА СКУПШТИНА**

**Одбор за уставна питања и законодавство**

**04 број 011-1360/21-2**

**5. октобар 2021. године**

**Б е о г р а д**

**УСТАВНОМ СУДУ РЕПУБЛИКЕ СРБИЈЕ**

*БЕОГРАД*

Булевар Краља Александра 15

Одбор за уставна питања и законодавство Народне скупштине Републике Србије, на седници одржаној 5. октобра 2021. године, поводом поднете иницијативе за покретање поступка за оцену уставности „и законитости“ одредбе члана 60. став 1. Закона о науци и истраживањима („Службени гласник РС“, број 49/19), одлучио је да достави Уставном суду следећи

**О Д Г О В О Р**

Удружење Мрежа академске солидарности и ангажованости, Београд, Краљице Наталије 45, поднело је Иницијативу којом је покренут поступак пред Уставним судом Републике Србије за оцену уставности и законитости одредбе члана 60. став 1. Закона о науци и истраживањима („Службени гласник РС“, број 49/19).

Подносилац иницијативе оспорава одредбу члана 60. став 1. Закона о науци и истраживањима, која гласи: „Управни одбор научног, истраживачко-развојног и института од националног значаја чији је оснивач Република Србија има седам чланова које именује Влада, од којих председника и три члана одређује Влада, као своје представнике, а три члана предлаже научно веће института из реда истраживача у научним или наставним звањима запослених у институту" истичући да наведена одредба није у сагласности са одредбом члана 72. став 1. Устава Републике Србије, и општеприхваћеним правилима и потврђеним међународним уговорима, односно да у време важења није у сагласности с Уставом Републике Србије и Законом о високом образовању. У образложењу подносилац иницијативе наводи разлоге зашто напред наведена одредба Закона о науци и истраживањима није у сагласности са одредбом члана 72. став 1. Устава Републике Србије, Законом о високом образовању и добрим европским и међународним стандардима из донетих докумената, као што су: Препорука Комитета министара Савета Европе, Препорука Европског парламента о одбрани академских слобода у међународним активностима ЕУ „Декларација из Лиме о академским слободама и аутономији институција високог образовања, Велика повеља о европским универзитетима, Декларација из Болоње и др.

С тим у вези указујемо на следеће:

1. Народна скупштина Републике Србије, као законодавна власт у Републици Србији, у складу са прописаним процедурама и поступком донела је Закон о науци истраживањима („Службени гласник РС“, број 49/19). У поступку доношења наведеног закона није било амандмана народних посланика на члан 60. став 1. Закона.

2. Уставом Републике Србије у члану 72. прописано је да се јемчи аутономија универзитета, високошколских установа и научних установа; да универзитети, високошколске и научне установе самостално одлучују о своме уређењу и раду, у складу са законом; а у члану 73. да је научно и уметничко стваралаштво слободно; да се ауторима научних и уметничких дела јемче морална и материјална права, у складу са законом; да Република Србија подстиче и помаже развој науке, културе и уметности.

3. Имајући у виду напред наведене одредбе Устава Републике Србије јасно се може уочити да је уставотворац под „аутономијом универзитета, високошколских установа и научних установа“ недвосмислено прописао норме које се, пре свега, односе на „научну аутономију“, односно „слободу научног и уметничког стваралаштва“. Одредбом члана 72. став 2. Устава прописано је да универзитети, високошколске и научне установе самостално одлучују о своме уређењу и раду, у складу са законом. Наведеном одредбом се експлицитно не прописују органи пословођења и управљања и њихов састав у наведеним институцијама (управни одбор, савет, надзорни одбор, директор, ректор, декан), већ се то уређује законом. То су Закон о јавним службама и посебни системски закони за сваку област, односно делатност од јавног интереса, а у којима су основане установе. Законом о јавним службама („Службени гласник РС“, бр. 42/91, 71/94, 79/05 - др. закон и 83/14 - др. закон), уређена је материја која се односи на оснивање, облик организовања, права и обавезе оснивача, органе у јавним службама, односно установама у области: образовања, науке, културе, физичке културе, ученичког и студентског стандарда, здравствене заштите, социјалне заштите, друштвене бриге о деци, социјалног осигурања, здравствене заштите животиња, и др. У члану 16. наведеног закона прописано је да су органи установе директор, управни одбор и надзорни одбор, ако законом није друкчије одређено. Посебним, системским законом за сваку од наведених области уређује се одговарајућа материја која се односи на ту област, па и органи установе. Законом о науци и истраживањима у члану 60. став 1. уређена је материја која се односи на број, састав и начин именовања управног одбора института (установе) који послује средствима у државној својини и чији је оснивач Република Србија која преко Владе врши своја оснивачка права. У ставу 2. наведеног члана прописано је да у научном и истраживачко-развојном институту већину чланова управног одбора које одређује Влада, као своје представнике морају чинити истраживачи у научним, односно наставним звањима, компетентни за област науке којом се институт бави. Чланови управног одбора које предлаже научно веће института су истраживачи у научним или наставним звањима запослени у институту. То значи да су чланови управног одбора института представници научне заједнице у научним или наставним звањима.

Легитимно је право власника и оснивача института да одређује број и састав управних одбора, именује их и разрешава, јер на тај начин контролише и штити државну својину и законито пословање института. У пракси код примене одредаба Закона о науци и истраживањима, а према достављеној документацији код давања претходне сагласности министра просвете, науке и технолошког развоја на одлуке управног одбора којом се предлаже кандидат за директора института, није био ниједан случај да је дошло до „прегласавања“, односно да су само четири представника Владе у управном одбору гласали за предлог кандидата, већ су за предложеног кандидата гласали и представници института у управном одбору. Битно је да сви чланови управног одбора института разматрају све релевантне чињенице приликом доношења одлука и да су те одлуке, пре свега, законите и у интересу пословања института. Истичемо и чињеницу да су Законом о науци и истраживањима у члану 60. прописани случајеви када се чланови управног одбора могу разрешити и пре истека мандата. Влада то законско овлашћење користи, и у случајевима када оцени да њени представници у управном одбору института не раде савесно, одговорно или незаконито када се ради о пословању института (најновији пример је да је Влада разрешила своја четири представника у Управном одбору Института за ратарство и повртарство у Новом Саду и Института за повртарство Смедеревска Паланка). Чланови управног одбора из института разрешавају се искључиво на образложени предлог научног већа, а у складу са одредбама из члана 60. Закона о науци и истраживањима. Дакле, законодавац се определио за одредбу члана 60. став 1. јер је истовремено законом обезбедио и разлоге за разрешења чланова управног одбора института. Напомињемо и то да је посебним законима у области културе, здравствене заштите, физичке културе и др. прописано, такође, да управни одбори установа из наведених области имају већински број представника Владе у управним одборима, у односу на број представника установе. Изузетак је Закон о високом образовању у којем је, због специфичности делатности и студената који су суштински корисници-конзументи образовања, број, састав и начин избора органа (савет факултета) на друкчији начин уређено (члан 62. Закона).

Одредба члана 60. став 1. Закона о науци и истраживањима („Службени гласник РС“. број 49/19) није у супротности са одредбама члана 70. ст. 1. и 2. Устава Републике Србије, нити је наведеном одредбом нарушена аутономија научних установа-института, посебно ако се има у виду и одредба члана 73. Устава којом се јемчи слобода научног и уметничког стваралаштва, а коју подносиоци иницијативе случајно или намерно не цитирају.

У том контексту указујемо и на одредбе члана 5. Закона о науци и истраживањима којима је прописано да је научни рад слободан и не подлеже никаквим ограничењима, осим оних која произилазе из поштовања стандарда науке и етичности у научном и истраживачком раду, заштите људских и мањинских права, заштите одбрамбених и безбедносних интереса, као и заштите животне средине. Научни рад подлеже научној критици. Слобода научног рада и стваралаштва огледа се у слободи научног деловања, слободи избора и развоја научних метода истраживања и интерпретације, као и поштовања ауторских права.

Поред научних слобода, аутономија института огледа се и у: предлагању научноистраживачких пројеката, избору истраживача и тимова; самосталном предлагању својих представника (чланова) у Национални савет за научни и технолошки развој, Одбор за акредитацију, Комисију за стицање научних звања и Одбор за етику у науци (чл. 15, 19, 23. и 26. Закона); предлагању Влади три своја представника - истраживача у научном или наставном звању за чланове Управног одбора института (члан 60. Закона); предлагању кандидата у научна звања; облику организовања (научни институт, истраживачко-развојни, привредно друштво) - (члан 36. Закона); обављању других послова, поред научноистраживачке делатности, ради комерцијализације научног и истраживачког рада - институт може бити оснивач центра за трансфер технологија, иновационог центра, ПТ инкубатора, НТ парка (члан 40. Закона) и др.

4. Оспоравана одредба члана 60. став 1. Закона о науци и истраживањима није у супротности са Законом о високом образовању (два системска закона нису у колизији).

То су два посебна системска закона којима се уређују различите материје: високо образовање и наука и истраживање. Подносиоци иницијативе позивају се на одредбе Закона о високом образовању којима су уређена питања именовања савета високошколске установе/факултета и при томе занемарују суштинску чињеницу да су факултети високошколске установе са основном мисијом, а то је образовање - образовање студената. Студенти су конзументи, односно основни корисници јавних услуга које пружају факултети, кроз своју основну делатност - образовање. Зато је логично и природно да се у савету факултета налазе и студенти, поред представника оснивача и представника факултета. Дакле, овде имамо три овлашћена предлагача чланова савета факултета где представници студената чине, на неки начин корективни фактор, односно равнотежу или противтежу осталим представницима у савету факултета.

Слична аналогија на коју упућују подносиоци иницијативе није примерена за институте. Институти су јавне установе или привредна друштва који у својој основној мисији и делатности имају науку и истраживање, али не (још увек) и образовну компоненту и студенте. Зато Законом о науци и истраживањима управни одбор института чији је оснивач Република Србија и који послује средствима у државној својини има представнике оснивача и представнике установе-института, а које директно предлаже научно веће.

Напомињемо да су Законом о високом образовању у члану 5. прописане академске слободе које се односе на: слободу научноистраживачког и уметничког рада, укључујући слободу објављивања и јавног представљања научних резултата и уметничких достигнућа, избору метода интерпретације научних резултата и сл., а у члану 6. прописана је аутономија универзитета, као што су: право на утврђивање студијских програма, право на уређење унутрашње организације, право на избор наставника и сарадника, право на утврђивање правила студирања и услова уписа студената, право на издавање јавних исправа. право на располагање финансијским средствима, у складу са законом, право на коришћење имовине, у складу са законом и др.

5. Оспоравана одредба члана 60. став 1. Закона о науци и истраживањима није у супротности са Основним међународним уговорима и општеприхваћеним правилима међународног права.

Сви наведени међународни документи на које се позивају подносиоци иницијативе, углавном се односе на високошколске установе и претежно су декларативног карактера са препорукама на поштовању академских слобода. Пример: Велика повеља о европским универзитетима (из 1988. године, потписана од стране 388 ректора) прописује слободу истраживања и проучавања, као основно право у животу универзитета. Владе и универзитети у оквиру својих надлежности морају да осигурају поштовање овог основног принципа.

Имајући у виду напред наведене уставне и законске одредбе, јасно се може уочити да је уставотворац и законодавац под „аутономијом универзитета, високошколских установа и научних установа“ недвосмислено прописао норме које се, пре свега, односе на „научну аутономију“, облик уређења и рад наведених установа, на слободу научног и уметничког стваралаштва, а не на политичку, у смислу самосталног и независног кадрирања (рефлексија на давно прошла времена од пре 50 и више година када је примењиван Закон о удруженом раду и самоуправљање).

У трећој деценији 21. века незамисливо је да својина нема титулара, или ако има титулара, да власник или оснивач не управља том својином и не контролише коришћење јавних средстава, у складу са законом.

„Аутономија“ је универзална категорија, тековина људске цивилизације са широким спектром права и слобода, али није остварива у апсолутном смислу, јер је најчешће ограничена слободама и правима других.

Научна аутономија института није упитна (научноистраживачка делатност, начин и облик организовања, реализација научноистраживачких пројеката и сл.), као цивилизацијска и друштвена тековина која се у развоју друштва испољавала кроз слободу изражавања мисли, идеја и људско делање, а током историје и уставним и законским нормама обезбеђивала и штитила.

Међутим, прокламоване и прописане научне слободе никако не би требало да буду предмет злоупотребе или узурпације (у политичке или неке друге сврхе), противно прописаним законским нормама, научним и етичким узусима и стандардима, од стране научних институција и истраживача. Мисија сваког института је да свој научноистраживачки рад, делатност и друге активности треба да буду у функцији даљег развоја науке, с једне и да доприносу укупном привредном и друштвеном развоју једног друштва, и глобално, у функцији развоју општег фонда знања на светском нивоу, с друге стране.

Имајући у виду напред наведено, Одбор је мишљења да одредба члана 60. став 1. Закона о науци и истраживањима („Службени гласник РС“, број 49/19) није у супротности са одредбом члана 72. ст. 1. Устава Републике Србије, Законом о високом образовању и Основним међународним уговорима и општеприхваћеним правилима међународног права.

ЗАМЕНИК ПРЕДСЕДНИКА

Марија Јевђић